*Στην αυλή υπάρχει ένα μεγάλο δέντρο. Ο Γιώργος είναι πολύ καλός μαθητής.*

*Αυτή η λίμνη είναι ρηχή. Πέσαμε με το ποδήλατο σε μια απότομη στροφή.*

Οι υπογραμμισμένες λέξεις που αναφέρονται σε ουσιαστικά λέγονται **επίθετα** (μεγάλο, καλός, ρηχή, βαθύς). Έτσι…

**ΕΠΙΘΕΤΑ**: είναι οι λέξεις που **μας δείχνουν τι λογής είναι τα ουσιαστικά** ή αλλιώς τι ιδιότητα έχουν τα ουσιαστικά. Έτσι το επίθετο «μεγάλο» μας δείχνει τι λογής είναι το δέντρο, το επίθετο «καλός» μας δείχνει τι λογής είναι ο μαθητής, κ.τ.λ.

Τα επίθετα έχουν **τρία γένη**: αρσενικό, θηλυκό, ουδέτερο,

ανάλογα με το ουσιαστικό που χαρακτηρίζουν

Π.χ.: ο **μεγάλος** πλάτανος- η **μεγάλη** αυλή -το **μεγάλο** σπίτι

ο **κόκκινος** τοίχος- η **κόκκινη** μπογιά -το **κόκκινο** τηλέφωνο

ο **πλατύς** δρόμος -η **πλατιά** θάλασσα- το **πλατύ** ποτάμι

ο **ωραίος** κήπος- η **ωραία** εκδρομή- το **ωραίο** πουκάμισο

**ΑΣΚΗΣΕΙΣ**

**1**.Να υπογραμμίσεις τα επίθετα του κειμένου και να τα γράψεις στον πίνακα της επόμενης σελίδας στα τρία γένη του ενικού αριθμού :

« Το χωριό μου είναι μεγάλο και ορεινό. Το σπίτι που γεννήθηκα είναι το πρώτο ψηλό σπίτι στην είσοδο του χωριού. Βρίσκεται πίσω από μια παλιά και άχρηστη αποθήκη. Στην τετράγωνη αυλή σώζονται ακόμα δυο γέρικα δέντρα και κάποιες σκόρπιες ρίζες από κείνες τις κατακόκκινες αρωματικές τριανταφυλλιές. Στις παιδικές μου αναμνήσεις όλα φαντάζουν όμορφα. Θυμάμαι τα ατέλειωτα και ξεσυλλόγιαστα παιχνίδια. Τι αξέχαστα χρόνια! Θυμάμαι ακόμα τον ασπρομάλλη γέροντα που καθόταν πάντοτε στο πέτρινο πεζούλι του ψηλού αυλόγυρου της εκκλησίας μας. Θυμάμαι ως και τον Τζακ , το μαλλιαρό σκύλο της κυρα-Μερόπης………..»

**2**. Να αντικαταστήσεις τι λέξεις της παρένθεσης με τα παραγόμενα επίθετα :

Το ποτήρι είναι (από γυαλί). Είναι …………………..

Το σπίτι είναι (από πέτρα) . Είναι ……………………

Τα πιάτα είναι ( από πηλό ). Είναι ………………….

Η μπλούζα είναι (από μαλλί). Είναι …………………..

Η γκοφρέτα είναι (από σοκολάτα). Είναι ………………….

**Τα επιρρήματα**

**Χθες** άφησα **κάτω** απ’ το δέντρο μια σακούλα. Περάσαμε **καλά**.

Έφαγα **τόσο** **πολύ**, που **βεβαίως** «έσκασα».

Οι υπογραμμισμένες λέξεις **συνοδεύουν ρήματα.**

Οι λέξεις «χθες» και «κάτω» συνοδεύουν το ρήμα «άφησα», το «καλά» συνοδεύει το ρήμα «περάσαμε», τα «τόσο» και «πολύ» ακολουθούν το ρήμα «έφαγα», κ.ο.κ.

Επειδή λοιπόν αυτές οι λέξεις συνοδεύουν ρήματα γι’ αυτό ονομάζονται **επιρρήματα**.

Άλλα απ’ αυτά **φανερώνουν χρόνο** (χθες), άλλα **τόπο** (κάτω), άλλα **τρόπο** (καλά), άλλα **ποσό** (τόσο, καλά) και άλλα **βεβαίωση ή άρνηση** (βεβαίως). Έτσι λοιπόν ….

**Επιρρήματα** λέγονται **οι άκλιτες λέξεις που συνοδεύουν ή προσδιορίζουν κυρίως τα ρήματα** και φανερώνουν **τόπο**, **χρόνο**, **τρόπο**, **ποσό**, κ.α.

Ανάλογα με τη σημασία τους τα επιρρήματα χωρίζονται σε έξι ομάδες:

1. **Τοπικά** :φανερώνουν τόπο και απαντούν στην ερώτηση «πού;». Αυτά είναι: εδώ, εκεί ,μέσα, έξω, πάνω, κάτω, πίσω, μπροστά, πέρα, αυτού, κ.α.

2. **Χρονικά**: φανερώνουν χρόνο και απαντούν στην ερώτηση «πότε;». Αυτά είναι: τώρα, πριν, μετά, χθες, αύριο ,φέτος, πάντα, κ.α.

3. **Τροπικά** : φανερώνουν τρόπο και απαντούν στην ερώτηση «πώς;». Τέτοια είναι: κάπως, έτσι, αλλιώς, όπως, ωραία, καλά, μαζί, ήσυχα, κ.α.

4. **Ποσοτικά** : φανερώνουν ποσό και απαντούν στην ερώτηση «πόσο;». Π.χ. τόσο, όσο, πολύ, λίγο, καθόλου, περισσότερο, κάμποσο, πιο, κ.α.

5. και 6. **Βεβαιωτικά**- **Αρνητικά** : φανερώνουν επιβεβαίωση ή άρνηση. Π.χ. βέβαια, ναι, βεβαίως, σωστά, - όχι, δε(ν), μη(ν), κ.α.

Κάποια **τροπικά επιρρήματα** μπορεί να μπερδεύονται με **επίθετα ή μετοχές**.

Όμως ξεχωρίζουν γιατί είναι άκλιτα και απαντούν στην ερώτηση πώς;

Π.χ. Επίθετο: δύσκολος-η-ο Επίρρημα: δύσκολα

Μετακινούμαστε **δύσκολα** στους δρόμους της Αθήνας.

Μετοχή: παραπονεμένος-η-ο Επίρρημα: παραπονεμένα

Μου μιλάει **παραπονεμένα**.